“Ma ei kanna halba meeles. Hea meelega võidab elus rohkem,” tõdeb Anne Veski, meil ja mujal juba viiendat aastakümmet suuri lavasid valitsenud roosiaia laulukuninganna.
#000000
Tänavu suvel Värskas Ostrova festivalil käinud kiidavad kui ühest suust, et kütsid teised artistid, mis kütsid – Anne Veski (65) tuli lavale ja sai kohe esimese taktiga – “ja läks!” – peo käima. Kogu publiku, nii mehed kui ka naised, nii vanad kui ka noored. Kui lahe atmosfäär ümbritseb aga Anne elu selsinatsel suvel?
“Davai, Kadriorus, seal kohvikus, kus kõik nüüd käivad,” pakub Anne välja kohtumispaiga. “Mul on seal vastas Iris Janvieris kostüümiproov.” Kokkulepitud hommikul moemajast väljudes viipab Anne: “Tule auto peale. Benno tuli ka – sõidutab meid koju, seal on meil mugavam rääkida.”
Kõik on nagu intervjuudel Annega palju kordi varemgi. Anne põhiline hooandja, abikaasa ja mänedžer Benno Beltšikov (74) istub roolis. “Sõidame, ostame tee pealt saiakesi kaasa,” paneb lauljatar ette. Kuni ta kaupluses käib, tögab Benno: “Meie abielu jooksul pole ta pidanud kuigi palju toidupoes käima, eksib seal lettide vahele ära.” Ent õige pea on Veski tagasi, peos õige mitu paberkotti pirukatega. “Olin kiire nagu välk,” naerab ta autosse maandudes. “Olümpiamängud on sind kiirendanud,” tögab Benno. “Need on meie pere naljad,” tõlgib Anne.
#000001
Seljataga on neilgi kahe koroonalaine jagu kahekesi koduellu eraldatust. “Meil on ju ka kärgpere, aga Soome pole me oma sada aastat käima pääsenud,” vuristab Anne köögis kohvi keema sättides. Benno tütar Brigitta (48) on elanud juba aastaid oma perega Helsingis. Õnneks kolis Anne tütar Kerli (43) mõne aasta eest, kui jõudis kätte tema poegade koolimineku aeg, oma perega Eestisse tagasi. “Kerli pidas oluliseks, et poisid saaksid vähemasti põhihariduse kätte Eestis heas eesti keeles. Küll ta siis hiljem jõuab veel kuhugi välislähetusse kandideerida,” on Anne rahul. Aastaid Moskvas ja siis Helsingis diplomaadina töötanud, on Kerli praegu ametis Tallinnas välisministeeriumis.
“Riiklikult tähtsas ametis,” kiidab omal ajal Eesti NSV teenelise kunstniku tiitliga pärjatud Anne muheledes. Saiakeste kuhilat lauale sättides jutustab ta, kuidas sai hiljuti uut pangakontot avades teada, et on “sugulasseoses riiklikult tähtsa isikuga”.
Nelikümmend juulit tagasi sõitsid nad Benno tollase luksusauto Žiguliga kahekesi Pärnusse, registreerimaks oma abielu avalikkuse tähelepanu eest salajas – napilt kaks kuud varem tutvunud Olümpia hotelli administraator ja Eesti menukaimaks nooreks lauljatariks lahvatanud täht.
#000002
Tänavu 8. juulil tähistasid roosiaia kuninganna ja tema rüütel oma 40. pulma-aastapäeva. “No mida sa talle veel ikka kingid,” on Benno oma otsusega rahul. “Laeva ega helikopterit ju enam ostma ei hakka, nii ostsin-kinkisin 40 punast roosi.”
Algul mõtlesid nad korraldada seks puhuks sõpradele väikse aiapeo. Kujunes aga nii, et sel õhtul käis vaid peresõpradest naabermaja abielupaar, teisi tiksus käima veel mitu päeva järjest.
“Lillekimpe kogunes tohutult, nagu Metsakalmistul,” teeb Benno võllanalja.
“Ära niimoodi räägi!” noomib Anne.
#000003
Kui tänulikuks publikuks on tütrepojad Frederik (12) ja Dominic (9) vanaema Anne hiilgeaegadest fotosid vaatama ja lugusid kuulama? “Ole nüüd! Igaühel on oma elu,” tõrjub Anne iluleva küsimuse konkreetselt kõrvale. “Nemad on kumbki kaks täiesti ise persooni.” Vanem poiss on arvutifriik. Noorem käib laulustuudios ja viiulitundides. “On meil muusikainimene, talle meeldib esineda!” Küsis näiteks õpetajalt, kas ta tohib kooli kevadkontserdil viiulil kohustusliku kava vahele esitada ka ühe oma loodud pala. Saanud selleks loa, mängis poiss laval söakalt oma loost pool ja teatas siis: “Läks meelest ära, teine kord mängin edasi...”Naerdes vangutab Anne pead: “Sellist asja meil poiste külla tulles pole, et mina olen Anne Veski ja muudkui laulame ja lappame mu vanu pilte.” Kuid tõsinedes ütleb: “Ei, minu pildipakiks on nad liiga noored veel.” Vanaemarolli võtab Anne rahulikult. Peab normaalseks sedagi, et praeguses eas on poiste jaoks sõbrad olulisemaks muutumas kui tema.
Sel suvel elas Annegi Benno kõrval teleka ees tuliselt kaasa olümpiamängudel kulla võitnud Eesti naisvehklejatele. Ja Euroopa jalgpallimeistrite lahingutele. “Mul jääb igast meeskonnast silma oma lemmik. Kas itaallastel oli see eriti pikk ilus poiss – mul ei tule praegu nimi meelde?” saadab Anne küsiva pilgu Benno poole. “Sa vaatad rohkem mehi kui palli,” diagnoosib mees naeruselt.
Teist suve kutsub piirangute loosung eestlasi üles nautima puhkust Eestis. Milliseid uusi paiku on Anne ja Benno siin enda jaoks avastanud?
“Mis sa siin avastad, hommikust õhtuni aias muudkui kasta ja väeta,” rehmab Benno. Kui liiga kuumaks läheb, on parim paik külma duši all. Anne täiendab, et kontsertidega on neil Eesti niikuinii risti-põiki läbi sõidetud. “Parima meelega olen vabadel päevadel kodus. Jumal tänatud, meil on maja. Ma ei kujuta ette, kui pidanuks nüüd piirangute aja kitsa korteri seinte vahel istuma!”
#000005
Anne mäletab kuupäeva täpsusega – oli 6. märts 2019, kui ta käis viimati Moskvas esinemas.
Venelased on ülitruu publik. Täht, kelle nemad on kord südamesse võtnud, neile südamesse ka jääb.
Või tunneb Anne endamisi siiski muret: kes silmist, see meelest?
Mõnuga kohupiimapirukat haugates reedab Anne: “Avaldan sulle nüüd esimest korda kogu elu jooksul: olen ka sellega juba ammu arvestanud. Saad aru, see ei ole minu jaoks probleem.” Maitset nautides selgitab ta: “See kõik on olnud, ja veel praegugi on mind kutsutud Moskvasse teleesinemistele, sügisel soolokontserte andma... Mulle sellest piisab. Veski ülevenemaalistest tuuridest ei räägi me ammu enam. Ei jaksakski neid vahemaid enam sõeluda.”Paljud Anne leivanumbritest, nagu “Eilne päev”, pärinevad 1990ndaist Vene suurte hitimeistrite sulest. Kas võiks näiteks Saruhhanovilt või Krutoilt sündida Anne Veskile midagi uut?
“Oh ei, praegusel ajal toimetavad ju kõik suured omadega omas mullis.” Pealegi pole Moskvas truu publiku ees uusi laule väga vajagi. “Sinna kutsutakse mind esitama ikka omi vanu kuulsaid hitte, mida kolm põlvkonda publikus kõik peast teavad. Ikka “Krutoi povorot” – see oli, on ja jääb.”
Veebruaris oma 65. sünnipäeva paiku täheldas Anne, et kõik Vene põhitelekanalid tähistasid seda Veski videosalvestustega. “Materjali, mida minust näidata, isegi kui ma kohal pole, on küllaga.”
#000006
Seda hirmu, et töötus ja vaesus ukse taga koputavad, pole talent oma hooandjast abikaasa ja mänedžeri Benno kõrval pidanud vist elus tundma?
“Meil on kõik hästi,” tõdeb Anne. “40 aastat on lavatööd-tegemist jätkunud. Olen TPI ökonomistiharidusega, eks me ole teinud õigel ajal õigeid investeeringuid ka.” Nii et isegi kui Anne enam ühel päeval lavale ei läheks, siis... “Meie eluks peaks investeeringuist piisama. Me ei larista, meil on piisavalt ja me teeme tööd piisavalt.”
Siiski – Benno tunnistab, et korra Eesti vabariigi algusaastail said nad täielikult vastu pükse ka. Võttes kuulda ühe profi nõu kõik oma suurel Venemaal teenitud rublad kähku ühte uude panka väärtpaberitesse investeerida. See pank läks peagi hingusele. “See oli pauk. Uskusime, et pank ju – kindla peale värk. Pärast öeldi meile, et “õigustamata risk”.” Anne lisab noogutades: “Kui keegi nüüd minu nõu küsiks, siis mina ei soovita teisest pensionisambast raha välja võtta. Sest üldjuhul meie vanema põlvkonna inimene ise investeerida ju ei oska ja raiskab selle raha lihtsalt tuulde.” Anne ja Benno on investeerinud kinnisvarasse.
#000007
Sinu e-postiaadressi ei avaldata. Nõutavad väljad on tähistatud *-ga
#000011
Salvesta minu nimi, e-posti- ja veebiaadress sellesse veebilehitsejasse järgmiste kommentaaride jaoks.
#000012